KOMMISSIONENS AFGØRELSE af 16. januar 1996 om afslutning af antidumpingproceduren vedrørende importen til visse områder af Tyskland af Portland cement med oprindelse i Polen, Den Tjekkiske Republik og Den Slovakiske Republik (96/72/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (3), senest ændret ved forordning (EF) nr. 522/94 (4), særlig artikel 9,

efter konsultation i Det Rådgivende Udvalg, og

ud fra følgende betragtninger:

A. PROCEDURE

(1) I juli 1993 modtog Kommissionen en klage indgivet af »Bundesverband der Deutschen Zement Industrie« på vegne af producenter af Portland cement, som tegnede sig for næsten hele produktionen af Portland cement i følgende områder i Tyskland: Berlin, Brandenburg, Mecklenburg-Vorpommern, Sachsen, Sachsen-Anhalt, Thüringen, Bayern og Baden-Württemberg (i det følgende benævnt »det regionale marked«).

Klagen indeholdt beviser for, at der fandt dumping sted med hensyn til importen til det regionale marked af Portland cement med oprindelse i Polen, Den Tjekkiske Republik og Den Slovakiske Republik, og for at der forvoldtes væsentlig skade som følge heraf, hvilket ansås for tilstrækkeligt til at begrunde iværksættelsen af en procedure.

(2) Efter konsultationer offentliggjorde Kommissionen derfor en meddelelse i De Europæiske Fællesskabers Tidende om indledning af en antidumpingprocedure (5) vedrørende importen til det regionale marked af Portland cement med oprindelse i Polen, Den Tjekkiske Republik og Den Slovakiske Republik og indledte en undersøgelse. Forordning (EØF) nr. 2423/88 finder anvendelse på denne procedure, som indledtes før den 1. september 1994.

(3) Kommissionen underrettede officielt de eksportører og importører, som den vidste var berørt af sagen, samt repræsentanterne for eksportlandene og klagerne om indledningen af proceduren, og den gav de direkte berørte parter lejlighed til at tilkendegive deres synspunkter skriftligt og til at anmode om at blive hørt.

(4) Flere parter, herunder de polske myndigheder, tilkendegav deres synspunkter skriftligt og anmodede om at blive hørt; alle sådanne anmodninger blev imødekommet.

(5) Kommissionen indhentede og efterprøvede alle de oplysninger, den anså for nødvendige for at træffe foreløbig afgørelse i sagen, og den aflagde kontrolbesøg hos elleve producenter i Fællesskabet, som tegnede sig for 91 % af den samlede produktion i det regionale marked, hos elleve polske, otte tjekkiske og seks slovakiske producenter, der tilsammen tegnede sig for hele eksporten til det regionale marked, samt tre af de ni importører i det regionale marked, som reagerede på meddelelsen om indledning af proceduren inden for de fastsatte frister og besvarede Kommissionens spørgeskemaer.

(6) Dumpingundersøgelsen omfattede perioden fra den 1. april 1993 til den 31. marts 1994. I betragtning af det store antal parter, der er omfattet af proceduren, kunne undersøgelsen ikke afsluttes inden for den normale frist på et år.

B. REGIONALT MARKED

(7) Kommissionen fastslog, at fællesskabsproducenterne i det regionale marked solgte 96 % af deres samlede produktion af den pågældende vare på dette marked. Endvidere tilfredsstilledes kun 5 % af den samlede efterspørgsel i det regionale marked af leverancer fra producenter etableret andetsteds i Fællesskabet. Kommissionen fastslog endvidere, at 99 % af importen til Fællesskabet fra de pågældende lande gik til det samme marked. De klagende og samarbejdende producenter i det regionale marked, som tegnede sig for 91 % af den samlede produktion, kunne derfor anses for at udgøre den pågældende erhvervsgren i Fællesskabet som omhandlet i artikel 4, stk. 5, i forordning (EØF) nr. 2423/88.

C. DEN AF UNDERSØGELSEN OMFATTEDE VARE

(8) Den pågældende vare er Portland cement, bortset fra hvid cement, også kunstigt farvet. Varen kan sælges i løs vægt eller i sække og anvendes i byggeindustrien. Varen fremstilles i forskellige typer fra PZ 25 til PZ 55. De mest almindelige typer er imidlertid PZ 35 og PZ 45, som er de typer, der er omfattet af proceduren. Varen henhører under KN-kode 2523 29 00.

D. TILBAGETRÆKNING AF KLAGEN OG AFSLUTNING AF PROCEDUREN

(9) I løbet af undersøgelsen meddelte Bundesverband der Deutschen Zement Industrie ved brev af 16. oktober 1995 Kommissionen, at det formelt trak klagen tilbage.

(10) Den beslutning, der er truffet af klageren, som på forhånd havde modtaget alle nødvendige oplysninger fra Kommissionen om omstændighederne ved antidumpingproceduren, er en tilstrækkelig begrundelse for af afslutte proceduren, medmindre det fastslås, at en sådan afslutning vil være i modstrid med Fællesskabets interesser.

Kommissionen har ikke i den foreliggende sag modtaget underretning om og er ikke bekendt med forhold, der tilsiger, at afslutningen af denne procedure vil være i modstrid med Fællesskabets interesser.

(11) Under disse omstændigheder anses beskyttelsesforanstaltninger ikke for nødvendige, og antidumpingproceduren vedrørende importen af Portland cement med oprindelse i Polen, Den Tjekkiske Republik og Den Slovakiske Republik bør derfor afsluttes uden indførelse af sådanne foranstaltninger -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen til visse områder af Tyskland af Portland cement med oprindelse i Polen, Den Tjekkiske Republik og Den Slovakiske Republik afsluttes.

Udfærdiget i Bruxelles, den 16. januar 1996.

På Kommissionens vegne

Leon BRITTAN

Næstformand

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 209 af 2. 8. 1988, s. 1.

(4) EFT nr. L 66 af 10. 3. 1994, s. 10.

(5) EFT nr. C 117 af 28. 4. 1994, s. 3.